b'\n_START_ARTICLE_\nSamostan Stavronikita\n_START_SECTION_\nIme\n_START_PARAGRAPH_\nZ imenom samostana je povezanih ve\xc4\x8d protislovnih izro\xc4\x8dil in zgodb. Eno od izro\xc4\x8dil pravi, da je ime sestavljeno iz imen dveh menihov, Stavrosa in Nikite, ki sta \xc5\xbeivela v dveh celicah na tem prostoru  \xc5\xa1e preden je bil samostan zgrajen. Drugo izro\xc4\x8dilo govori, da je samostan zgradil in po sebi imenoval \xc4\x8dastnik bizantinske vojske Nikifor Stavronikit, ki je slu\xc5\xbeil cesarju Ivanu I. Cimisku. Tretje izro\xc4\x8dilo pripisuje ustanovitev samostana patriciju z imenom Nikita. Ker se njegov god po koledarju Vzhodnih pravoslavnih cerkva praznuje na Praznik kri\xc5\xbea, so patricijevemu imenu dodali besedo Stavros (gr\xc5\xa1ka beseda za kri\xc5\xbe). _NEWLINE_V nekaterih starih dokumentih se imenuje tudi samostan Bogorodice, se pravi da je bil prvotno posve\xc4\x8den materi Bo\xc5\xbeji (Teotokos). Omenja se tudi kot Stravonikita, kar je popa\xc4\x8denka izvirnega imena.\n_START_SECTION_\nZgodovina\n_START_PARAGRAPH_\nProtislovne zgodbe o imenu samostana zamegljujejo njegovo zgodovino. V dokumentu priorja Nikiforja iz leta 1012 je podpis meniha ki se bere "Nikifor, menih iz Stravonikite" (gr\xc5\xa1ko \xce\x9d\xce\xb9\xce\xba\xce\xb7\xcf\x86\xcf\x8c\xcf\x81\xce\xbf\xcf\x82 \xce\xbc\xce\xbf\xce\xbd\xce\xb1\xcf\x87\xcf\x8c\xcf\x82 \xce\xbf \xcf\x84\xce\xbf\xcf\x85 \xce\xa3\xcf\x84\xcf\x81\xce\xb1\xce\xb2\xcf\x89\xce\xbd\xce\xb9\xce\xba\xce\xae\xcf\x84\xce\xb1), medtem ko se na dokumentu iz leta 1016 isti menih podpisuje  "iz Stavronikite"(gr\xc5\xa1ko \xcf\x84\xce\xbf\xcf\x85 \xce\xa3\xcf\x84\xce\xb1\xcf\x85\xcf\x81\xce\xbf\xce\xbd\xce\xb9\xce\xba\xce\xae\xcf\x84\xce\xb1). Podpisa ka\xc5\xbeeta, da je samostan Stavronikita obstajal \xc5\xbee na za\xc4\x8detku 11. stoletja. Po mnenju arheologa Sotirisa Kadasa to pomeni, da je bil samostan zgrajen \xc5\xbee v prvih letih organiziranega meni\xc5\xa1tva na Atosu._NEWLINE_Zgodnji del zgodovine samostana se je kon\xc4\x8dal pribli\xc5\xbeno konec prve \xc4\x8detrtine 13. stoletja zaradi stalnih napadov piratov in posledic \xc4\x8detrte kri\xc5\xbearske vojne, ki je zadala strahoten udarec celemu Bizantinskemu cesarstvu. Opusto\xc5\xa1eni samostan je naprej pri\xc5\xa1el pod upravo ato\xc5\xa1kega pirorja, nato pod upravo samostana Kutlumu\xc5\xa1 in zatem  samostana Filotej. Deloval je kot skit. Leta 1533 so menihi iz Filoteja prodali Stavronikito Gregoriju Giromeriatisu, opatu samostana v Tesprotiji. Leta 1536 je z odlokom patriarha Jeremije I. dobil prvotni status ato\xc5\xa1kega samostana in s  posvetitvijo postal dvajseti in zadnji v hierarhiji dvajsetih ato\xc5\xa1kih samostanov._NEWLINE_Gregorij Giromeriatis je zapustil svoj samostan v Tesprotiji in se za stalno preselil v Stavronikito. V naslednjih letih je veliko energije posvetil obnovi in \xc5\xa1iritvi samostana. Zgradil je zunanje obzidje, veliko celic in glavno samostansko cerkev (katolikon). Po njegovi smrti leta 1540 je obnavljanje nadaljeval patriarh Jeremija. Samostan Stavronikita je v nasprotju z ve\xc4\x8dino ato\xc5\xa1kih samostanov, ki so privzeli polpu\xc5\xa1\xc4\x8davni\xc5\xa1ko (idioritmi\xc4\x8dno) zazli\xc4\x8dico  kr\xc5\xa1\xc4\x8danskega meni\xc5\xa1tva, \xc5\xa1e dolgo po ustanovitvi deloval po na\xc4\x8delih kenobitskega meni\xc5\xa1tva. _NEWLINE_Na kasnej\xc5\xa1o zgodovino samostana je imela velik vpliv njegova majhnost v primerjavi z drugimi ato\xc5\xa1kimi samostani, tako po premo\xc5\xbeenju kot po \xc5\xa1tevilu menihov. Razvoj samostana so  kljub stalni pomo\xc4\x8di ato\xc5\xa1ke skupnosti in pomembnih donatorjev ovirali predvsem spori za zemljo z bli\xc5\xbenjimi skiti, predvsm Kutlumu\xc5\xa1em, in dva velika po\xc5\xbeara leta  1607 in in 1741, v katerih je samostan do tal pogorel. Leta 1628 je bila obnovljena glavna samostanska cerkev in leta 1770 akvadukt in nekaj kapel, med njimi kapela svetega Dimitrija na samostanskem pokopali\xc5\xa1\xc4\x8du ter kapeli nadangelov in petih mu\xc4\x8dencev._NEWLINE_Gr\xc5\xa1ka vojna za neodvisnost na za\xc4\x8detku 19. stoletja je bila za  vse ato\xc5\xa1ke samostane te\xc5\xbeka. Samostan se je soo\xc4\x8dal z zaostrenimi gospodarskimi razmerami zaradi izrednega dolga, s katerim se je financirala vojna, njegovi menihi pa so se po napadih Turkov na Atos razkropili. Opusto\xc5\xa1en ni bil samo samostan, ampak tudi \xc5\xa1tevilne njegove posesti v Vla\xc5\xa1ki, Moldaviji in drugod. Tak\xc5\xa1no stanje je trajalo kak\xc5\xa1nih deset let, potem pa so Turki zapustili Atos in pre\xc5\xbeiveli menihi so se vrnili._NEWLINE_Razvoj samostana so ponovno ogrozili trije veliki po\xc5\xbeari leta 1864, 1874 in 1879, ki so povzro\xc4\x8dili veliko \xc5\xa1kode. Samostan je bil sicer obnovljen, dolgovi zaradi obnove pa so povzro\xc4\x8dili nadaljnje propadanje. Razmere so deloma omilila prizadevanja opata Teofila, ki je pri\xc5\xa1el iz Vatopeda, in opata Vasilija, ki je samostan preusmeril v kenobitski slog meni\xc5\xa1tva.\n_START_SECTION_\nArhitektura\n_START_PARAGRAPH_\nStavronikita je najmanj\xc5\xa1i ato\xc5\xa1ki samostan.  Njegove najve\xc4\x8dje znamenitosti so stolp na vhodu, akvadukt in ve\xc4\x8d stoletij star drevored cipres pred njegovim zahodnim vogalom._NEWLINE_Katolikon je posve\xc4\x8den svetemu Nikolaju in je najmanj\xc5\xa1i na Atosu. Zgrajen je bil v 16. stoletju na temeljih cerkve, posve\xc4\x8dene materi Bo\xc5\xbeji. Cerkev je okra\xc5\xa1ena s freskami in ikonostasom slavnega slikarja ikon Teofana Kre\xc4\x8dana in njegovega sina Simeona. Obednica je na gornjem nadstropju ju\xc5\xbenega dela samostanskega kompleksa in ima nekaj pomembnih ikonografij._NEWLINE_V drugi polovici 20. stoletja je bil samostan skoraj opu\xc5\xa1\xc4\x8den in za\xc4\x8del po\xc4\x8dasi propadati. Razen tega je skalo, na kateri je zgrajen, resno po\xc5\xa1kodovalo ve\xc4\x8d potresov. Skala se po\xc4\x8dasi kru\xc5\xa1i in drsi proti morju, zato je stabilnost samostanskih zgradb zaskrbljujo\xc4\x8da. _NEWLINE_Center za ohranitev ato\xc5\xa1ke dedi\xc5\xa1\xc4\x8dine (gr\xc5\xa1ko \xce\x9a\xce\xad\xce\xbd\xcf\x84\xcf\x81\xce\xbf \xce\x94\xce\xb9\xce\xb1\xcf\x86\xcf\x8d\xce\xbb\xce\xb1\xce\xbe\xce\xb7\xcf\x82 \xce\x91\xce\xb3\xce\xb9\xce\xbf\xcf\x81\xce\xb5\xce\xaf\xcf\x84\xce\xb9\xce\xba\xce\xb7\xcf\x82 \xce\x9a\xce\xbb\xce\xb7\xcf\x81\xce\xbf\xce\xbd\xce\xbf\xce\xbc\xce\xb9\xce\xac\xcf\x82, kraj\xc5\xa1e \xce\x9a\xce\xb5.\xce\x94.\xce\x91.\xce\x9a.), dr\xc5\xbeavna ustanova v domeni Ministrstva za Makedonijo in Trakijo, je za\xc4\x8del samostan obnavljati in restavrirati. Ob\xc5\xa1irna dela so trajala od leta 1981 do 1999. V tem \xc4\x8dasu so se opravila tudi obse\xc5\xbena dela za stabilizacijo skale, na kateri je samostan zgrajen.\n_START_SECTION_\nKulturni zakladi\n_START_PARAGRAPH_\nSamostan poseduje zelo znano ikono svetega Nikolaja, znano kot "Streidas" (gr\xc5\xa1ko  \xce\x86\xce\xb3\xce\xb9\xce\xbf\xcf\x82 \xce\x9d\xce\xb9\xce\xba\xcf\x8c\xce\xbb\xce\xb1\xce\xbf\xcf\x82 \xce\xbf \xce\xa3\xcf\x84\xcf\x81\xce\xb5\xce\xb9\xce\xb4\xce\xac\xcf\x82, Sveti Nikolaj z ostrigo). Ime je dobila po tem, da so ikono po naklju\xc4\x8dju odkrili v morju, na svetnikovem \xc4\x8delu pa je bila ostriga. Izro\xc4\x8dilo pravi, da je po odstranitvi ostrige za\xc4\x8delo \xc4\x8delo krvaveti._NEWLINE_Stavronikita ima pomembno zbirko ikon in relikvij, obla\xc4\x8dil, obrednih predmetov in drugih dragocenosti. Poseduje tudi 171 rokopisov, od katerih je 58 pisanih na pergamentu. Nekateri rokopisi so bogato ilustrirani in okra\xc5\xa1eni.'